Podlitiek: Sonder werk, steeds ingeperk, Malema haat nog sterkOpgestel deur die Podlitiek-span Foto ter illustrasie: (Foto: Facebook) Onder normale omstandighede sou ’n verslag wat meld dat meer as 70% van ’n land se jeug werkloos is, skokgolwe deur die land stuur. Onder normale omstandighede sou parlementslede van ’n kontinentale parlement wat mekaar dreig met moord, en na mekaar skop soos seuns op ’n speelgrond, skokgolwe deur ’n land stuur. En onder normale omstandighede sou ’n Rampbestuurswet wat al tot 400% van sy toegelate strekking verleng is, die kiesers van ’n demokrasie angstig laat ween – maar hierdie is nie normale omstandighede nie. Om hierdie abnormale omstandighede te ontnonsens, is die Podlitiek-span hier. In dié week se episode van Podlitiek gesels Ernst, Hermann en Paul oor die drie stories. Die skokkende werkloosheidsyfers is eerste onder die loep, en Podlitiek vra die belangrike vraag: Waarom skiet jeugwerkloosheid in Suid-Afrika die hemele in? Die maklike antwoord is natuurlik Covid-19, maar Podlitiek meen dat dit ’n maklike rookskerm is waaragter swak beleid weggesteek word. Volgende word die verlenging van die ramptoestand bespreek. Word die Wet op Rampbestuur nie tans misbruik om ’n de facto- tiranniese regeerstelsel op Suid-Afrikaners af te dwing nie? Podlitiek bespreek dié saak uit vele hoeke. Die derde storie, soos aan die begin ingelei, is die rampspoedige Pan-Afrika-Parlement (Pap)-sittings wat die afgelope twee weke plaasgevind het. Die Pap het inderwaarheid op die grond geval, soos politici te kere gegaan het. Suid-Afrika se Julius Malema was voor in die koor, en het ’n Mali-afgevaardigde met die dood gedreig. Net nog ’n dag in Afrika? Podlitiek dink ’n bietjie oor hierdie struktuur. Al hierdie stories en meer in hierdie week se Podlitiek. Podlitiek lewer nie die nuus nie, hulle maak dit. Luister Podlitiek.